1. ΦΚ Χάιντενχαϊμ

Η 1. ΦΚ Χάιντενχαϊμ 1846 είναι γερμανικό σωματείο ποδοσφαίρου από την πόλη Χάιντενχαϊμ της Βάδης-Βυρτεμβέργης. Ο σύλλογος πέτυχε τη μεγαλύτερη επιτυχία του το 2022-23 όταν κέρδισε την πρώτη θέση στην 2η Μπουντεσλίγκα και ανέβηκε για πρώτη φορά στην ιστορία της στην Μπούντεσλιγκα.

Ιστορία
μικρογραφία|260x260εσ|Ιστορικό γράφημα της απόδοσης της 1 ΦΚ. Χάιντενχαϊμ μετά τον Β΄ Παγκόσμιο Πόλεμο
Ο σημερινός σύλλογος σχηματίστηκε το 2007 από την απόσχιση του ποδοσφαιρικού συλλόγου της Χάιντενχαϊμερ Σπόρτμπουντ, ενός μεγαλύτερου αθλητικού σωματείου που έχει 5.800 μέλη σε 27 τμήματα. Η ανεξαρτησία του ποδοσφαιρικού τμήματος επιτρέπει τη λειτουργία του υπό τα αυστηρότερα οικονομικά πρότυπα που ορίζει η Γερμανική Ποδοσφαιρική Ομοσπονδία (Deutscher Fußball-Bund, Ντόιτσερ Φούσμπαλ-Μπουντ) για ποδοσφαιρικούς συλλόγους που είναι μέλη της.

Η Χαϊντενχάιμερ ΣΒ ιδρύθηκε το 1972 από την συγχώνευση της ΤΣΒ Χάιντενχαϊμ και ΦφΛ Χάιντενχαϊμ. Η προέλευση του συλλόγου ανάγεται στις 14 Αυγούστου 1846, με την ίδρυση του γυμναστικού συλλόγου Τούρνγκεμαϊντε Χάιντενχαϊμ, ο οποίος καταργήθηκε το 1852 αλλά επανήλθε με το ίδιο όνομα το 1861. Ο σύλλογος μετονομάστηκε σε Τούρνφεραϊν Χάιντενχαϊμ το 1872.

Το ποδοσφαιρικό τμήμα ιδρύθηκε ως μέλος του συλλόγου στις 8 Ιουλίου 1922, αλλά ανεξαρτητοποιήθηκε στις 21 Αυγούστου 1922 ως ΦφΡ 1911 Χάιντενχαϊμ. Το τμήμα κολύμπησης Σβίμφεραϊν 04 Χάιντενχαϊμ εντάχθηκε στην ΦφΡ το 1936 για να σχηματίσει την ΦφΛ Χάιντενχαϊμ. Το 1949, μετά τον Β΄ Παγκόσμιο, οι δύο σύλλογοι ακολούθησαν ξεχωριστούς δρόμους: ο κολυμβητικός σύλλογος επανήλθε στο αρχικό του όνομα, ενώ ο ποδοσφαιρικός σύλλογος μετονομάστηκε σε ΦφΛ Χάιντενχαϊμ 1911.

Εν τω μεταξύ, στον μητρικό σύλλογο ΤΦ 1846 Χάιντενχαϊμ εντάχθηκε ο ΣπΦγγ Χάιντενχαϊμ στις 13 Ιουλίου 1935 και στις 3 Απριλίου 1937 συγχωνεύτηκε με την 1. Σπόρτφεραϊν 1900 Χάιντενχαϊμ, ο οποίος ήταν γνωστός ως Ατλέτενκλουμπ Χάιντενχαϊμ μέχρι το 1920 – για να μετονομαστεί σε ΤΣΦ 1846 Χάιντενχαϊμ. Μετά τον πόλεμο η ΤΣΦ ενώθηκε με την Τούρνερμπουντ Χάιντενχαϊμ 1902, σύλλογος εργατών. Η ΤΒ ιδρύθηκε στις 21 Δεκεμβρίου 1902 και μετονομάστηκε σε Τούρνερμπουντ Χάιντενχαϊμ στις 6 Αυγούστου 1904. Ο σύλλογος συγχωνεύθηκε με την Άρμπαϊτερτουρνφεραϊν 1904 Χάιντενχαϊμ στις 8 Μαρτίου 1919. Όπως και άλλοι σύλλογοι εργατών, δεν έγινε αποδεκτός από τους Ναζί και διαλύθηκε το 1933. Ο σύλλογος επανιδρύθηκε μεταπολεμικά και στις 3 Φεβρουαρίου 1946 συγχωνεύθηκε με την ΤΣΦ 1846 Χάιντενχαϊμ, ιδρύοντας την ΤΣΒ 1846 Χάιντενχαϊμ.

Στις 27 Μαΐου 1972, η συγχώνευση της ΤΣΒ με την ΦφΛ ένωσε τις παραπάνω ομάδες, επιστρέφοντας τους ποδοσφαιριστές στο αρχικό γυμναστικό σωματείο. Η Χάιντενχαϊμερ ΣΒ και ο προκάτοχός της, ΦφΛ Χάιντενχαϊμ, αγωνίζονταν στο Ερασιτεχνικό πρωτάθλημα Βυρτεμβέργης (3) από το 1963 έως το 1975 και από το 1976 έως το 1979. Οι νίκες της ομάδας στο περιφερειακό κύπελλο έδωσαν στην ομάδα δικαίωμα συμμετοχής στο Γερμανικό Κύπελλο, το 1975, 1978 και 1980.

Ο σύλλογος έχει ανακτήσει τις δυνάμεις του από τότε και το 2004 προβιβάστηκε στην Ομπερλίγκα Βάδης-Βυρτεμβέργης. Το 2008 προβιβάστηκε στο Περιφερειακό πρωτάθλημα Νότου. Καθώς είχε κερδίσει και το κύπελλο Βυρτεμβέργης στην ίδια σεζόν, η Χάιντενχαϊμ είχε δικαίωμα συμμετοχής στο Κύπελλο Γερμανίας, όπου η ομάδα ηττήθηκε από την ΦφΛ Βόλφσμπουργκ με 0-3. Το 2009, η Χάιντενχαϊμ τερμάτισε πρώτη στο Περιφερειακό πρωτάθλημα Νότου και προβιβάστηκε στην Τρίτη κατηγορία Γερμανίας.

Μετά από πέντε σεζόν παραμονής στην 3. Λίγκα, όπου ο σύλλογος τερμάτιζε πάντα στις πρώτες θέσεις, η 1. ΦΚ Χάιντενχαϊμ κέρδισε το πρωτάθλημα και προβιβάστηκε στην 2. Μπούντεσλιγκα. Την ίδια στιγμή η ομάδα απέσυρε την αναπληρωματική ομάδα, η οποία έπαιζε στην Ομπερλίγκα Βάδης-Βυρτεμβέργης, καθώς πλέον οι αναπληρωματικές ομάδες δεν ήταν υποχρεωτικές για επαγγελματικούς συλλόγους.

Την τελευταία αγωνιστική της σεζόν 2022-23 η Χάιντενχαϊμ ενώ έχανε έως το 57ο λεπτό στην έδρα της ΣΣΦ Γιαν Ρέγκενσμπουργκ με 2-0, κατάφερε να γυρίσει το ματς με δυο γκολ στις καθυστερήσεις. Με την εκτός έδρας νίκη με 3-2 κατάφερε και προβιβάστηκε για πρώτη φορά στην ιστορία του συλλόγου στην Μπούντεσλιγκα, δηλαδή την πρώτη κατηγορία της Γερμανίας.

 Παραπομπές 

 Εξωτερικοί σύνδεσμοι 



Κατηγορία:Ποδοσφαιρικές ομάδες Γερμανίας